Broj: 711-I-1213-M-214/22-03-21

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev Valerije Rudelić, članice Uprave – direktorice trgovačkog društva IVANKOM j.d.o.o.,** za davanjem mišljenja,na 169. sjednici održanoj dana 29. travnja 2022.g. daje sljedeće

**MIŠLJENJE**

1. **Sukladno odredbi članka 7. točke d) ZSSI-a, obveznici Valeriji Rudelić, članici Uprave – direktorici trgovačkog društva IVANKOM j.d.o.o. nije dopušteno ostvarivati materijalna prava propisana aktima trgovačkog društva IVANKOM j.d.o.o. koja se odnose na radnike toga trgovačkog društva, a predstavljaju dodatne naknade koje je obveznicima zabranjeno primiti sukladno ZSSI, dok iste naknade može ostvariti po osnovi ugovora o radu za obavljanje poslova knjigovođe.**
2. **Na temelju članka 18. stavka 2. ZSSI-a,** **obveznica Valerija Rudelić, članica Uprave – direktorica trgovačkog društva IVANKOM j.d.o.o. može** **za vrijeme obnašanja navedene dužnosti obavljati funkciju člana upravnog vijeća dječjeg vrtića, jedino ukoliko se radi o ustanovi od posebnog državnog interesa ili od interesa za** **jedinicu lokalne ili područne (regionalne) samouprave. Za članstvo u upravnom vijeću dječjeg vrtića obveznica nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za očitovanjem Povjerenstva podnijela je obveznica Valerija Rudelić, članica Uprave - direktorica trgovačkog društva IVANKOM j.d.o.o. U Povjerenstvu je zahtjev zaprimljen 21. travnja 2022. godine pod poslovnim brojem 711-U-4295-M-214/22-01-5, povodom kojeg se vodi predmet broj M-214/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je Valerije Rudelić povodom obnašanja dužnosti člana Uprave trgovačkog društava IVANKOM j.d.o.o., čiji je osnivač/član Općina Ivanska, što je utvrđenom uvidom u Registar nadležnog Trgovačkog suda dužna pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu podnositeljica navodi da je zaposlena u trgovačkom društvu IVANKOM za komunalnu djelatnost, j.d.o.o., čiji je osnivač jedinica lokalne samouprave Općina Ivanska, na radnom mjestu knjigovođe, na osnovu ugovora o radu na neodređeno vrijeme, dok je odlukom zakonskog zastupnika osnivača društva, općinskog načelnika Općine Ivanska, imenovana i kao članica Uprave istog društva, koju dužnost obnaša bez naknade.

Obveznica traži mišljenje Povjerenstva ima li pravo na isplatu neoporezivih primitaka (božićnica, regres, nagrada za radne rezultate i si.) te mora li sklopiti ugovor o radu i za radno mjesto člana Uprave društva bez obzira na odluku Općinskog načelnika.

Također obveznica traži mišljenje Povjerenstva može li kao član Uprave trgovačkog društva čiji je osnivač jedinica lokalne samouprave biti član upravnog vijeća dječjeg vrtića, čiji je osnivač ista jedinica lokalne samouprave i koji se financira iz njezinog proračuna.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio ne mogu uz plaću za obnašanje navedene javne dužnosti primati sva ona materijalna prava koja su ugovorima o radu ili kolektivnim ugovorima zajamčenima za ostale zaposlenike društva. Primjerice isti ne mogu primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

S druge strane, ukoliko predsjednik ili član uprave trgovačkog društava u kojem jedinice lokalne i područne (regionalne) samouprave imaju većinski udio ujedno, temeljem ugovora o radu obavlja druge poslove, u konkretnom slučaju, poslove knjigovođe, po osnovi toga ugovora ima pravo primiti sve naknade zajamčene propisima kojima su uređena materijalna prava radnika toga trgovačkog društva.

Međutim, Povjerenstvo ističe kako određene naknade stvarnih troškova predsjednik ili član uprave trgovačkog društva u kojem jedinice lokalne i područne (regionalne) samouprave imaju većinski udio može primiti. Naime, polazeći od članka 5. stavka 1. točke 2. ZSSI-a, a vezano za članak 7. točku d) ZSSI-a, obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, pri čemu isto mora biti određenom ugovorom ili nekim drugim aktom.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI-a da obvezniku istodobno uz primanje plaće budu plaćene premije osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću, ako je nekim aktom to pravo određeno,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Slijedom navedenogobveznici Valeriji Rudelić, članici Uprave trgovačkog društva IVANKOM j.d.o.o. nije dopušteno ostvarivati materijalna prava propisana aktima trgovačkog društva IVANKOM j.d.o.o. koja se odnose na radnike toga trgovačkog društva, a predstavljaju dodatne naknade koje je obveznicima zabranjeno primiti, dok takva prava može ostvariti po osnovi ugovora o radu za obavljanje poslova knjigovođe.

U odnosu na upit obveznice mora li ista sklopiti ugovor o radu i za radno mjesto člana uprave društva bez obzira na Odluku Općinskog načelnika, Povjerenstvo ističe da nije nadležno ulaziti u način uređenja radno-pravnih odnosa navedenog trgovačkog društva.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

U konkretnom slučaju obveznica u zahtjevu nije navela o kojem konkretno dječjem vrtiću se radi, slijedom čega Povjerenstvo nije moglo utvrditi radi li se o ustanovi od posebnog državnog interesa ili interesa za jedinicu lokalne i područne (regionalne) samouprave.

Stogaobveznica Valerija Rudelić, za vrijeme obnašanja dužnosti članice Uprave trgovačkog društva IVANKOM j.d.o.o. može obnašati funkciju člana upravnog vijeća dječjeg vrtića ukoliko se radi o ustanovi od posebnog državnog interesa ili od interesa za jedinicu lokalne i područne (regionalne) samouprave. Za članstvo u upravnom vijeću dječjeg vrtića obveznica nema pravo na naknadu, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljene kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, elektroničkim putem
2. Objava na internetskoj stranici Povjerenstva
3. Pismohrana